Vrae oor NK-ambulansdienste ná ongelukDie ambulans word opgelaai op die ongelukstoneel. (Foto: Verskaf) Noord-Kaapse inwoners het opnuut hul kommer uitgespreek oor onvoldoende ambulansdienste en oorwerkte personeel in dié provinsie ná ŉ ambulans met 18 pasiënte aan boord vandeesweek in ŉ ongeluk betrokke was. DA-LP Veronica van Dyk het in reaksie op die ongeluk gesê daar behoort ŉ deeglike ondersoek na die ambulansdienste in Namakwaland gedoen te word. “Mense se lewe word in gevaar gestel, omdat daar nie voldoende instandhouding is nie. Die ANC faal ons wat gesondheidsorg betref,” het Van Dyk gesê. Die voertuig van die Noord-Kaapse gesondheidsdepartement wat pasiënte vervoer was Maandag op die N14 vanaf Springbok na Kimberley onderweg toe die ongeluk gebeur het. Daar was 18 pasiënte in die ambulans toe dit tussen Aggeneys en Pofadder vermoedelik deur ŉ sterk wind van die pad geruk is. Blykbaar het ŉ band hierna gebars en die voertuig gerol. Die pasiënte moes opvolgondersoeke in Kimberley ondergaan toe die ongeluk gebeur het. Volgens Lulu Mxekezo, woordvoerder van die provinsiale departement van gesondheid, het die bestuurder en 18 pasiënte wonderbaarlik aan die dood ontkom. Die ambulansbussie kom op Springbok aan. (Foto: Verskaf) “Vyf pasiënte moes per helikopter na die Robert Mangaliso Sobukwe-hospitaal in Kimberley vervoer word. Agt van hulle is by die hospitaal op Springbok behandel en ontslaan. Tans lê ses nog in dié hospitaal vir behandeling,” het Mxekezo gesê. ŉ Egpaar, George en Rose Thomas, wat in die ambulans was toe die ongeluk gebeur het, sê hulle het net donkerte gesien nadat die ambulans op sy dak gerol het. George het kop- en borsbeserings opgedoen en is van die beseerdes wat nog in die Springbok-hospitaal lê. Sy vrou, Rose, wat ook veelvuldige beserings opgedoen het, is vroeër ontslaan. Die LUR vir gesondheid in die Noord-Kaap, Fufe Makatong, het die voorval betreur en die beseerdes sterkte toegewens nadat sy hulle by die hospitaal in Kimberley gaan besoek het. Plaaslike inwoners het hul skok oor die ongeluk uitgespreek en talle het gesê die lang afstande, onvoldoende ambulanse en oorwerkte mediese personeel in die Noord-Kaap hou toenemend risiko’s in vir sulke ongelukke.